CELEX: 32010D0009
Language: el
Date: 2010-01-06 00:00:00
Title: 2010/9/ΕΕ: Απόφαση της Επιτροπής, της 6ης Ιανουαρίου 2010 , σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για δακτυλιοειδή καθίσματα μπάνιου, βοηθήματα μπάνιου και μπανιέρες και βάσεις για μπανιέρες για βρέφη και μικρά παιδιά σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2009) 10290] Κείμενο που παρουσιάζει ενδιαφέρον για τον ΕΟΧ

7.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 3/23
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 6ης Ιανουαρίου 2010
   σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για δακτυλιοειδή καθίσματα μπάνιου, βοηθήματα μπάνιου και μπανιέρες και βάσεις για μπανιέρες για βρέφη και μικρά παιδιά σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό Ε(2009) 10290]
   (Κείμενο που παρουσιάζει ενδιαφέρον για τον ΕΟΧ)
   (2010/9/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2001/95/ΕΚ προβλέπει ότι πρέπει να θεσπιστούν ευρωπαϊκά πρότυπα από τους ευρωπαϊκούς οργανισμούς τυποποίησης. Τα πρότυπα αυτά πρέπει να εξασφαλίζουν ότι τα προϊόντα ικανοποιούν τη γενική επιταγή ασφάλειας της οδηγίας.
            
         
               (2)
            
            
               Σύμφωνα με την οδηγία 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν τηρεί τα μη υποχρεωτικά εθνικά πρότυπα που αποτελούν μεταφορά ευρωπαϊκών προτύπων.
            
         
               (3)
            
            
               Το 2006 η Επιτροπή ανέθεσε μελέτη (2) για την αξιολόγηση της ασφάλειας ορισμένων προϊόντων παιδικής φροντίδας που χρησιμοποιούνται ευρέως για τη φροντίδα βρεφών και μικρών παιδιών ηλικίας από 0 έως 5 ετών, σε συνεργασία με εθνικές αρχές, εθνικούς οργανισμούς τυποποίησης, ενώσεις καταναλωτών, οργανώσεις ασφάλειας προϊόντων, οικονομικούς φορείς και εργαστήρια δοκιμών.
            
         
               (4)
            
            
               Για τα εν λόγω προϊόντα, η μελέτη συγκέντρωσε σχετικά στατιστικά στοιχεία όσον αφορά ατυχήματα και τραυματισμούς στην ΕΕ και σε ολόκληρο τον κόσμο και πραγματοποίησε ολοκληρωμένη εκτίμηση επικινδυνότητας, βάσει προσδιορισμού των κύριων κινδύνων και εκτίμησης των σεναρίων έκθεσης.
            
         
               (5)
            
            
               Τα δακτυλιοειδή καθίσματα μπάνιου, τα βοηθήματα μπάνιου και οι μπανιέρες, είτε αυτές συνδυάζονται με βάσεις είτε όχι, συμπεριλαμβάνονται στα προϊόντα που αποτελούν αντικείμενο εκτίμησης της μελέτης. Τα προϊόντα αυτά χρησιμοποιούνται για το μπάνιο βρεφών και μικρών παιδιών και προσδιορίστηκαν ως προϊόντα που εγκυμονούν σοβαρούς κινδύνους –κυρίως πνιγμού, έχοντας συχνά ως αποτέλεσμα θανάτους– λόγω της μικρής ηλικίας των χρηστών.
            
         
               (6)
            
            
               Τα στοιχεία και οι στατιστικές που συγκεντρώθηκαν από ατυχήματα δείχνουν συστηματικά ότι ο κίνδυνος πνιγμού οφείλεται σε ανεπαρκείς, ασαφείς και μη εμφανείς προειδοποιήσεις και οδηγίες για την ασφαλή χρήση των προϊόντων και στην κακή κατασκευαστική αρτιότητα και αντοχή τους. Τα ατυχήματα και οι στατιστικές αποκάλυψαν επίσης κινδύνους πτώσης, τραυματισμού και κατάποσης μικρών μερών που συνδέονται με τη χρήση των εν λόγω προϊόντων και την πλημμελή επίβλεψη εκ μέρους του φροντιστή.
            
         
               (7)
            
            
               Παρ'όλο που υπάρχει εκτενής πληροφόρηση σε παγκόσμιο επίπεδο σχετικά με τα ατυχήματα πνιγμού κατά το μπάνιο και τους τραυματισμούς παιδιών νηπιακής ηλικίας, δεν επιβεβαιώθηκε άμεση συσχέτιση μεταξύ της χρήσης μηχανισμών υποβοήθησης κατά το μπάνιο και θανάτων ή ατυχημάτων στο μπάνιο. Οι ερευνητές και η επιστημονική βιβλιογραφία παγκοσμίως συμφωνούν ότι δεν υπάρχουν σαφή στοιχεία που να δείχνουν ότι υπάρχει άμεση σχέση μεταξύ της αύξησης του αριθμού των ατυχημάτων και της χρήσης μηχανισμών υποβοήθησης κατά το μπάνιο (3). Ορισμένοι ερευνητές, παρατηρώντας τις τελευταίες τάσεις της αύξησης των πωλήσεων δακτυλιοειδών καθισμάτων μπάνιου και της μείωσης των ατυχημάτων και των πνιγμών που συνδέονται με το μπάνιο, υποστήριξαν μάλιστα ότι η χρήση δακτυλιοειδών καθισμάτων μπάνιου είχε ως αποτέλεσμα «μικρή προστατευτική επίδραση» (4).
            
         
               (8)
            
            
               Δεν υπάρχουν ευρωπαϊκά πρότυπα για αυτά τα τρία είδη προϊόντων. Είναι, συνεπώς, αναγκαίο να καθοριστούν ειδικές απαιτήσεις δυνάμει του άρθρου 4 παράγραφος 1 στοιχείο α) της οδηγίας 2001/95/ΕΚ, με σκοπό να ζητηθεί από τους οργανισμούς τυποποίησης να εκπονήσουν πρότυπα για να μειωθούν οι κίνδυνοι που συνδέονται με τη χρήση δακτυλιοειδών καθισμάτων μπάνιου, βοηθημάτων μπάνιου και μπανιέρων (είτε συνδυάζονται με βάσεις είτε όχι), ενόσω κάνουν μπάνιο τα βρέφη ή τα μικρά παιδιά. Τα πρότυπα αυτά πρέπει να εκπονηθούν σύμφωνα με τη διαδικασία που ορίζεται στην οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών καθώς και των κανόνων σχετικά με τις υπηρεσίες της κοινωνίας της πληροφορίας (5). Τα στοιχεία αναφοράς του προτύπου που θα εγκριθεί πρέπει να δημοσιευθούν στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της οδηγίας 2001/95/ΕΚ.
            
         
               (9)
            
            
               Μόλις καταστούν διαθέσιμα τα σχετικά πρότυπα και με την προϋπόθεση ότι η Επιτροπή θα αποφασίσει να δημοσιεύσει τα στοιχεία τους στην Επίσημη Εφημερίδα, σύμφωνα με τη διαδικασία που ορίζεται στο άρθρο 4 παράγραφος 2 της οδηγίας 2001/95/ΕΚ, τα δακτυλιοειδή καθίσματα μπάνιου, τα βοηθήματα μπάνιου και οι μπανιέρες (είτε σε συνδυασμό με βάσεις είτε όχι) που κατασκευάζονται σύμφωνα με αυτά τα πρότυπα πρέπει να τεκμαίρονται σύμφωνα με την απαίτηση γενικής ασφάλειας της οδηγίας 2001/95/ΕΚ όσον αφορά τις απαιτήσεις ασφάλειας που καλύπτονται από τα πρότυπα.
            
         
               (10)
            
            
               Για να βελτιωθούν τα τρέχοντα επίπεδα ασφάλειας κατά τη χρησιμοποίηση των προϊόντων αυτών, είναι αναγκαίο τόσο να αναληφθεί δράση σχετικά με τα πρότυπα όσο και να παρασχεθούν πληροφορίες σχετικά με τον σκοπό και την ασφαλή χρήση των εν λόγω προϊόντων στους γονείς και στους ενήλικους παρόχους φροντίδας.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε με το άρθρο 15 της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης, νοούνται ως:
   
               —
            
            
               «δακτυλιοειδή καθίσματα μπάνιου για βρέφη» («καθίσματα μπάνιου»), προϊόντα με τα οποία ένα παιδί μπορεί να διατηρείται σε καθιστή θέση κατά τη διάρκεια του μπάνιου του. Τα εν λόγω προϊόντα προορίζονται για χρήση μόνο για ένα παιδί που είναι σε θέση να καθίσει χωρίς βοήθεια, ενώ δεν πρέπει να χρησιμοποιούνται όταν το παιδί αρχίζει να προσπαθεί να σταθεί όρθιο,
            
         
               —
            
            
               «βοηθήματα μπάνιου για βρέφη», προϊόντα με τα οποία ένα παιδί μπορεί να διατηρείται σε επικλινή ή σε οριζόντια θέση κατά τη διάρκεια του μπάνιου του. Τα εν λόγω προϊόντα προορίζονται για χρήση από τη γέννηση και έως ότου το παιδί είναι σε θέση να σταθεί καθιστό χωρίς βοήθεια,
            
         
               —
            
            
               «μπανιέρες για βρέφη και μικρά παιδιά», προϊόντα που προορίζονται για το μπάνιο παιδιών από τη γέννησή τους έως την ηλικία των 12 μηνών. Τα προϊόντα αυτά μπορούν να χρησιμοποιηθούν είτε ως αυτόνομα προϊόντα, τοποθετημένα σε κανονική μπανιέρα ή στην περίμετρό της ή στο δάπεδο, είτε σε συνδυασμό με βάσεις.
            
         Άρθρο 2
   Απαιτήσεις
   Οι ειδικές απαιτήσεις ασφάλειας για τα προϊόντα που αναφέρονται στο άρθρο 1 τα οποία πρέπει να πληρούν τα ευρωπαϊκά πρότυπα σύμφωνα με το άρθρο 4 της οδηγίας 2001/95/ΕΚ ορίζονται στο παράρτημα της παρούσας απόφασης.
   Άρθρο 3
   Δημοσίευση
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 6 Ιανουαρίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 11 της 15.1.2002, σ. 4.
   
      (2)  http://ec.europa.eu/consumers/safety/projects/ongoing-projects_en.htm#project_results
   
      (3)  «Drowning of babies in bath seats: do they provide false reassurance» in Royal Society for the Prevention of Accidents (UK). Φεβρουάριος 2005
   (http://www.rospa.com/productsafety/info/bathseats_drowning.pdf).
   
      (4)  Σχόλια στο CPSC σχετικά με την προειδοποίηση της προτεινόμενης σύνταξης κανόνων σχετικά με τα καθίσματα και τα δακτυλιοειδή καθίσματα μπάνιου (Advance Notice of Proposed Rulemaking on baths seats and rings) από το Harvard School of Public Health — Department of Health Policy and Management. Μάιος 2001 (http://www.cpsc.gov/LIBRARY/FOIA/foia01/pubcom/commenta.pdf)
   
      (5)  ΕΕ L 204 της 21.7.1998, σ. 37.
   
      ΠΑΡΑΡΤΗΜΑ
      
         Ειδικές απαιτήσεις ασφάλειας για δακτυλιοειδή καθίσματα μπάνιου
      
      ΚΙΝΔΥΝΟΙ: Ο κύριος κίνδυνος που συνδέεται με το προϊόν είναι ο πνιγμός.
      1.   ΑΠΑΙΤΗΣΕΙΣ ΑΣΦΑΛΕΙΑΣ
      (1)   Γενικές απαιτήσεις ασφάλειας
      
      Τα προϊόντα δεν πρέπει να θέτουν σε κίνδυνο την ασφάλεια ή την υγεία των παιδιών και των φροντιστών όταν χρησιμοποιούνται με τον προβλεπόμενο ή με προβλέψιμο τρόπο, με γνώμονα τη συνήθη συμπεριφορά των παιδιών. Πρέπει να λαμβάνεται υπόψη η ικανότητα των παιδιών και των φροντιστών τους, ιδίως, στην περίπτωση προϊόντων που, λόγω της λειτουργίας, των διαστάσεων και των χαρακτηριστικών τους, προορίζονται να χρησιμοποιηθούν από παιδιά ηλικίας κάτω των 10 μηνών. Οι ετικέτες που τοποθετούνται στα προϊόντα ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των χρηστών ή των φροντιστών στους εγγενείς και άλλους κινδύνους πρόκλησης βλάβης εξαιτίας της χρήσης των παιχνιδιών, καθώς και στους τρόπους αποφυγής των κινδύνων αυτών.
      (2)   Συγκεκριμένες απαιτήσεις ασφάλειας
      
      
         Χημικές απαιτήσεις
      
      Τα δακτυλιοειδή καθίσματα μπάνιου πρέπει να συμμορφώνονται με τη σχετική νομοθεσία της ΕΕ.
      
         Ιδιότητες ανάφλεξης και θερμικές ιδιότητες
      
      Για να προληφθεί ο κίνδυνος ζεματίσματος από καυτό νερό που τρέχει από τη βρύση, πρέπει να δίνονται οδηγίες στους φροντιστές να προσέχουν τη θερμοκρασία του νερού και να μην επιτρέπουν στο παιδί να έχει πρόσβαση στη βρύση.
      
         Φυσικές και μηχανικές ιδιότητες
      
      Κίνδυνοι εγκλωβισμού σε κενά και ανοίγματα
      Τα προϊόντα πρέπει να σχεδιάζονται και να κατασκευάζονται έτσι ώστε να αποτρέπουν:
      
                  —
               
               
                  τον εγκλωβισμό των δαχτύλων κατά το δυνατόν περισσότερο,
               
            
                  —
               
               
                  τον εγκλωβισμό των ποδιών σε άνοιγμα μέσα από το οποίο το παιδί μπορεί να γλιστρήσει, με αποτέλεσμα να μένει βυθισμένο κάτω από την επιφάνεια του νερού.
               
            Κίνδυνοι από κινούμενα εξαρτήματα
      Τα πτυσσόμενα προϊόντα πρέπει να διαθέτουν μηχανισμό σύμπτυξης που δεν μπορεί να ενεργοποιηθεί από ένα παιδί ή από ακούσια ενέργεια του φροντιστή. Δεν πρέπει να είναι δυνατή η συναρμολόγηση του προϊόντος χωρίς την ενεργοποίηση του μηχανισμού ασφάλισης. Αλλαγές στην απόσταση λόγω κινήσεων του παιδιού (π.χ. μεταξύ της βάσης του καθίσματος και της μπανιέρας), ιδίως όταν μετατοπίζεται το βάρος του, δεν πρέπει να επιτρέπονται και δεν πρέπει να προκαλούν σοβαρή σύνθλιψη. Οι περιστρεφόμενες βάσεις καθισμάτων πρέπει να σχεδιάζονται κατά το δυνατόν περισσότερο για να αποτρέπονται ρήξεις και σύνθλιψη του παιδιού όταν χρησιμοποιούνται.
      Κίνδυνοι πτώσης
      Για να μειωθεί ο κίνδυνος πτώσης που μπορεί να έχει ως αποτέλεσμα πνιγμό, το προϊόν και η στερέωσή του στη μπανιέρα πρέπει να είναι σε θέση να αντέξουν εσωτερικές και εξωτερικές δυνάμεις που ασκούνται από το παιδί και οι οποίες μπορούν να προκαλέσουν την ανατροπή του. Ειδικότερα, το προϊόν δεν πρέπει να ανατρέπεται όταν ένα παιδί γέρνει προς οποιαδήποτε κατεύθυνση, προσπαθεί να σηκωθεί όρθιο ή σπρώχνει το κάθισμα.
      Κίνδυνος πνιγμού
      Για να μειωθεί ο κίνδυνος πνιγμού, το προϊόν δεν πρέπει να περιλαμβάνει μικρά εξαρτήματα που μπορούν να αποσπαστούν με τη δύναμη που μπορεί να ασκήσει ένα παιδί και τα οποία μπορούν να χωρέσουν ολόκληρα στο στόμα ενός παιδιού. Για να μειωθεί ο κίνδυνος πνιγμού, τα υλικά πλήρωσης που εγκυμονούν κίνδυνο πνιγμού δεν πρέπει να καθίστανται προσβάσιμα όταν υποβάλλονται στη δύναμη που μπορεί να εφαρμόσει ένα παιδί, ιδίως με δάγκωμα.
      Κίνδυνος ασφυξίας
      Το προϊόν δεν πρέπει να περιλαμβάνει πλαστικές ετικέτες που μπορούν να αποσπαστούν με τη δύναμη που ένα παιδί μπορεί να εφαρμόσει ή οποιοδήποτε άλλο αδιάβροχο επίστρωμα του δακτυλιοειδούς καθίσματος του μπάνιου που μπορούν να καλύψουν ταυτόχρονα το στόμα και τη μύτη και εγκυμονούν κίνδυνο ασφυξίας. Η συσκευασία στην οποία περιέχονται τα προϊόντα δεν πρέπει να εγκυμονεί κίνδυνο ασφυξίας με την απόφραξη των αεροφόρων οδών της στοματικής και της ρινικής κοιλότητας.
      Κίνδυνος κατάποσης
      Για να μειωθεί ο κίνδυνος κατάποσης, το προϊόν δεν πρέπει να περιλαμβάνει ξεχωριστά ή μικρά εξαρτήματα που μπορούν να αποσπαστούν με τη δύναμη που μπορεί να ασκήσει ένα παιδί και τα οποία μπορούν να περάσουν στον οισοφάγο.
      Επικίνδυνες ακμές
      Οι προσβάσιμες ακμές πρέπει να σχεδιάζονται έτσι ώστε να προλαμβάνονται ρήξεις και τραύματα, ιδίως οι ακμές που βρίσκονται σε άμεση επαφή με το δέρμα του παιδιού.
      Κατασκευαστική αρτιότητα
      Οι μηχανισμοί ασφάλισης (βεντούζες ή άλλα μέσα) που είναι αναγκαίοι για να στερεωθεί το προϊόν πρέπει να διατηρούν τις επιδόσεις τους κατά τη διάρκεια του χρόνου ζωής του προϊόντος.
      Για να προλαμβάνεται η θραύση των εξαρτημάτων που είναι πιθανό να προκαλέσουν σωματικό τραυματισμό, τα προϊόντα πρέπει να είναι σε θέση να αντέξουν τη μηχανική καταπόνηση στην οποία υποβάλλονται κατά τη χρήση.
      Προστατευτική λειτουργία
      Για να προλαμβάνεται η ασφυξία λόγω πνιγμού, τα προϊόντα πρέπει να σχεδιάζονται για να εξυπηρετούν το παιδί μόνο σε καθιστή θέση. Ο σχεδιασμός πρέπει να λαμβάνει υπόψη τα ανθρωπομετρικά στοιχεία τα σχετικά με το ηλικιακό φάσμα. Η προστατευτική λειτουργία πρέπει να καθιστά δυνατή την εύκολη απομάκρυνση του παιδιού σε κατάσταση έκτακτης ανάγκης.
      Κίνδυνοι που απορρέουν από επενέργεια του παιδιού στον μηχανισμό ασφάλισης των προϊόντων
      Για να προληφθούν οι κίνδυνοι πνιγμού, ο μηχανισμός ασφάλισης δεν πρέπει να είναι δυνατό να ενεργοποιηθεί από ένα παιδί ή από ακούσια δράση των φροντιστών.
      Ειδικές προειδοποιήσεις για το προϊόν
      Στις προειδοποιήσεις και στις οδηγίες χρήσης πρέπει να αναφέρεται σαφώς ότι:
      
                  —
               
               
                  ο φροντιστής πρέπει να είναι πάντα σε επαφή με το παιδί,
               
            
                  —
               
               
                  ο πνιγμός μπορεί να συμβεί πολύ γρήγορα και σε πολύ ρηχά νερά (± 2 εκατ.),
               
            
                  —
               
               
                  το προϊόν δεν παρέχει καμία πρόσθετη ασφάλεια σε σχέση με κινδύνους που συνδέονται με νερό και ότι έχει σημειωθεί πνιγμός με δακτυλιοειδή καθίσματα μπάνιου.
               
            Οι προειδοποιήσεις και οι πληροφορίες πρέπει να αναρτώνται σε ευδιάκριτο σημείο στη συσκευασία, στο προϊόν και στο σημείο πώλησης και πρέπει να συμπληρώνονται με εικονογράμματα.
      Το προειδοποιητικό σήμα πρέπει να είναι ανθεκτικό και πρέπει να παραμένει ορατό όταν το παιδί βρίσκεται στο δακτυλιοειδές κάθισμα μπάνιου.
      Στους φροντιστές πρέπει να παρέχονται πληροφορίες για το ηλικιακό φάσμα των παιδιών (5 έως 10 μηνών) που απειλούνται ιδιαίτερα.
      Υγιεινή
      Τα δακτυλιοειδή καθίσματα μπάνιου πρέπει να σχεδιάζονται έτσι ώστε να μπορούν να πλένονται και στεγνώνονται.
      
         Ειδικές απαιτήσεις ασφάλειας για βοηθήματα μπάνιου
      
      ΚΙΝΔΥΝΟΙ: Ο κύριος κίνδυνος που συνδέεται με το προϊόν είναι ο πνιγμός.
      2.   ΑΠΑΙΤΗΣΕΙΣ ΑΣΦΑΛΕΙΑΣ
      (1)   Γενικές απαιτήσεις ασφάλειας
      
      Τα προϊόντα δεν πρέπει να θέτουν σε κίνδυνο την ασφάλεια ή την υγεία των παιδιών και των φροντιστών όταν χρησιμοποιούνται με τον προβλεπόμενο ή με προβλέψιμο τρόπο, με γνώμονα τη συνήθη συμπεριφορά των παιδιών. Πρέπει να λαμβάνεται υπόψη η ικανότητα των παιδιών και των φροντιστών τους, ιδίως, στην περίπτωση προϊόντων που, λόγω της λειτουργίας, των διαστάσεων και των χαρακτηριστικών τους, προορίζονται να χρησιμοποιηθούν από παιδιά ηλικίας κάτω των 9 μηνών. Οι ετικέτες που τοποθετούνται στα προϊόντα ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των χρηστών ή των φροντιστών στους εγγενείς και άλλους κινδύνους πρόκλησης βλάβης εξαιτίας της χρήσης των παιχνιδιών, καθώς και στους τρόπους αποφυγής των κινδύνων αυτών.
      (2)   Συγκεκριμένες απαιτήσεις ασφάλειας
      
      
         Χημικές απαιτήσεις
      
      Τα βοηθήματα μπάνιου για βρέφη πρέπει να συμμορφώνονται με τη σχετική νομοθεσία της ΕΕ.
      
         Ιδιότητες ανάφλεξης και θερμικές ιδιότητες
      
      Για να προληφθεί ο κίνδυνος ζεματίσματος από καυτό νερό που τρέχει από τη βρύση, πρέπει να δίνονται οδηγίες στους φροντιστές να προσέχουν τη θερμοκρασία του νερού και να μην επιτρέπουν στο παιδί να έχει πρόσβαση στη βρύση.
      
         Φυσικές και μηχανικές ιδιότητες
      
      Κίνδυνοι εγκλωβισμού σε κενά και ανοίγματα
      Τα προϊόντα πρέπει να σχεδιάζονται και κατασκευάζονται έτσι ώστε να αποτρέπεται ο εγκλωβισμός των δαχτύλων.
      Στραγγαλισμός
      Τα προϊόντα πρέπει να σχεδιάζονται και να κατασκευάζονται έτσι ώστε να προλαμβάνουν το στραγγαλισμό.
      Κίνδυνοι πτώσης
      Για να μειωθεί ο κίνδυνος πτώσης που μπορεί να έχει ως αποτέλεσμα πνιγμό, το προϊόν και η στερέωσή του στην μπανιέρα πρέπει να είναι σε θέση να αντέξουν τις εσωτερικές και εξωτερικές δυνάμεις που ασκούνται από το παιδί και οι οποίες μπορούν να προκαλέσουν την ανατροπή του. Ειδικότερα, το προϊόν δεν πρέπει να ανατρέπεται, όταν ένα παιδί γέρνει προς οποιαδήποτε κατεύθυνση, προσπαθεί να σηκωθεί ή σπρώχνει το κάθισμα.
      Κίνδυνος πνιγμού
      Για να μειωθεί ο κίνδυνος πνιγμού, το προϊόν δεν πρέπει να περιλαμβάνει μικρά εξαρτήματα που μπορούν να αποσπαστούν με τη δύναμη που μπορεί να ασκήσει ένα παιδί και τα οποία μπορούν να χωρέσουν ολόκληρα στο στόμα ενός παιδιού. Για να μειωθεί ο κίνδυνος πνιγμού, τα υλικά πλήρωσης που εγκυμονούν κίνδυνο πνιγμού δεν πρέπει να καθίστανται προσβάσιμα όταν υποβάλλονται στη δύναμη που μπορεί να εφαρμόσει ένα παιδί, ιδίως με δάγκωμα.
      Κίνδυνος ασφυξίας
      Το προϊόν δεν πρέπει να περιλαμβάνει πλαστικές ετικέτες που μπορούν να αποσπαστούν με τη δύναμη που ένα παιδί μπορεί να εφαρμόσει ή άλλο αδιάβροχο επίστρωμα του βοηθήματος του μπάνιου που μπορούν να καλύψουν ταυτόχρονα το στόμα και τη μύτη και εγκυμονούν κίνδυνο ασφυξίας. Η συσκευασία στην οποία περιέχονται τα προϊόντα δεν πρέπει να εγκυμονεί κίνδυνο ασφυξίας με την απόφραξη των αεροφόρων οδών της στοματικής και της ρινικής κοιλότητας.
      Κίνδυνος κατάποσης
      Για να μειωθεί ο κίνδυνος κατάποσης, το προϊόν δεν πρέπει να περιλαμβάνει ξεχωριστά ή μικρά εξαρτήματα που μπορούν να αποσπαστούν με τη δύναμη που μπορεί να ασκήσει ένα παιδί και τα οποία μπορούν να περάσουν στον οισοφάγο.
      Επικίνδυνες ακμές
      Οι προσβάσιμες ακμές πρέπει να σχεδιάζονται για να προληφθούν ρήξεις και τραύματα, ιδίως οι ακμές που βρίσκονται σε άμεση επαφή με το δέρμα του παιδιού.
      Κατασκευαστική αρτιότητα
      Για να προληφθεί η θραύση εξαρτημάτων που είναι πιθανό να προκαλέσουν σωματικό τραυματισμό, τα προϊόντα πρέπει να είναι σε θέση να αντέξουν τη μηχανική καταπόνηση στην οποία υποβάλλονται κατά τη χρήση.
      Ειδικές προειδοποιήσεις για το προϊόν
      Στις προειδοποιήσεις και στις οδηγίες χρήσης πρέπει να αναφέρεται σαφώς ότι:
      
                  —
               
               
                  ο φροντιστής πρέπει να είναι πάντα σε επαφή με το παιδί,
               
            
                  —
               
               
                  ο πνιγμός μπορεί να συμβεί πολύ γρήγορα και σε πολύ ρηχά νερά (± 2 εκατ.),
               
            
                  —
               
               
                  το ανώτατο επίπεδο νερού για να αποτραπεί η εισροή νερού στο στόμα του παιδιού,
               
            
                  —
               
               
                  το προϊόν δεν παρέχει καμία πρόσθετη ασφάλεια σε σχέση με κινδύνους που συνδέονται με νερό και ότι έχει σημειωθεί πνιγμός με δακτυλιοειδή καθίσματα μπάνιου.
               
            Οι προειδοποιήσεις και οι πληροφορίες πρέπει να αναρτώνται σε ευδιάκριτο σημείο στη συσκευασία, στο προϊόν και στο σημείο πώλησης και πρέπει να συμπληρώνονται με εικονογράμματα.
      Το προειδοποιητικό σήμα πρέπει να είναι ανθεκτικό και πρέπει να παραμένει ορατό όταν το παιδί βρίσκεται στο βοήθημα μπάνιου.
      Στους φροντιστές πρέπει να παρέχονται πληροφορίες για το ηλικιακό φάσμα των παιδιών (από τη γέννηση έως 9 μηνών) που απειλούνται ιδιαίτερα.
      Υγιεινή
      Τα προϊόντα πρέπει να σχεδιάζονται έτσι ώστε να μπορούν να πλένονται και να στεγνώνονται εύκολα.
      
         Ειδικές απαιτήσεις ασφάλειας για μπανιέρες για βρέφη και βάσεις για μπανιέρες
      
      ΚΙΝΔΥΝΟΙ: Οι κύριοι κίνδυνοι που συνδέονται με το προϊόν είναι ο πνιγμός και η πτώση, όταν η παιδική μπανιέρα πέσει από τη βάση ή το υποστήριγμά της.
      3.   ΑΠΑΙΤΗΣΕΙΣ ΑΣΦΑΛΕΙΑΣ
      (1)   Γενικές απαιτήσεις ασφάλειας
      
      Τα προϊόντα δεν πρέπει να θέτουν σε κίνδυνο την ασφάλεια ή την υγεία των παιδιών και των φροντιστών όταν χρησιμοποιούνται με τον προβλεπόμενο ή με προβλέψιμο τρόπο, με γνώμονα τη συνήθη συμπεριφορά των παιδιών. Πρέπει να λαμβάνεται υπόψη η ικανότητα των παιδιών και των φροντιστών τους, ιδίως στην περίπτωση προϊόντων που, λόγω της λειτουργίας, των διαστάσεων και των χαρακτηριστικών τους, προορίζονται να χρησιμοποιηθούν από παιδιά ηλικίας κάτω των 12 μηνών. Οι ετικέτες που τοποθετούνται στα προϊόντα ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των χρηστών ή των φροντιστών στους εγγενείς και άλλους κινδύνους πρόκλησης βλάβης εξαιτίας της χρήσης των παιχνιδιών, καθώς και στους τρόπους αποφυγής των κινδύνων αυτών.
      (2)   Συγκεκριμένες απαιτήσεις ασφάλειας
      
      
         Χημικές απαιτήσεις
      
      Οι μπανιέρες για βρέφη και οι βάσεις για μπανιέρες πρέπει να συμμορφώνονται με τη σχετική νομοθεσία της ΕΕ.
      
         Ιδιότητες ανάφλεξης και θερμικές ιδιότητες
      
      Για να προληφθεί ο κίνδυνος ζεματίσματος από καυτό νερό που τρέχει από τη βρύση, πρέπει να δίνονται οδηγίες στους φροντιστές να προσέχουν τη θερμοκρασία του νερού και να μην επιτρέπουν στο παιδί να έχει πρόσβαση στη βρύση.
      
         Φυσικές και μηχανικές ιδιότητες
      
      Κίνδυνοι εγκλωβισμού σε κενά και ανοίγματα
      Τα προϊόντα πρέπει να σχεδιάζονται και να κατασκευάζονται έτσι ώστε να αποτρέπεται ο εγκλωβισμός των δαχτύλων κατά το δυνατόν περισσότερο.
      Στραγγαλισμός
      Τα προϊόντα πρέπει να σχεδιάζονται και να κατασκευάζονται έτσι ώστε να προλαμβάνουν το στραγγαλισμό.
      Κίνδυνοι από κινούμενα εξαρτήματα
      Τα πτυσσόμενα προϊόντα πρέπει να έχουν μηχανισμό σύμπτυξης που δεν μπορεί να ενεργοποιηθεί από ένα παιδί ή από ακούσια ενέργεια του φροντιστή. Δεν πρέπει να είναι δυνατή η συναρμολόγηση του προϊόντος χωρίς την ενεργοποίηση του μηχανισμού ασφάλισης. Αλλαγές στην απόσταση λόγω κινήσεων του παιδιού, ιδίως όταν μετατοπίζεται το βάρος του, πρέπει να απαγορεύονται για να αποτρέπεται η σύνθλιψη.
      Κίνδυνοι πτώσης
      Για να προλαμβάνεται η ανεπαρκής σταθερότητα, η μπανιέρα και η βάση της πρέπει να σχεδιάζονται και να κατασκευάζονται για να αντέχουν τόσο το βάρος του παιδιού όσο και το νερό της μπανιέρας. Η μπανιέρα και η βάση της δεν πρέπει να ανατρέπονται από τάσεις που οφείλονται σε κίνηση του παιδιού ή σε ακούσια κίνηση του φροντιστή. Ειδικότερα, το προϊόν δεν πρέπει να ανατρέπεται όταν ένα παιδί γέρνει προς οποιαδήποτε κατεύθυνση ή προσπαθεί να σηκωθεί όρθιο.
      Κίνδυνος πνιγμού
      Για να μειωθεί ο κίνδυνος πνιγμού, το προϊόν δεν πρέπει να περιλαμβάνει μικρά εξαρτήματα που μπορούν να αποσπαστούν με τη δύναμη που μπορεί να ασκήσει ένα παιδί και τα οποία μπορούν να χωρέσουν ολόκληρα στο στόμα ενός παιδιού. Για να μειωθεί ο κίνδυνος πνιγμού, τα υλικά πλήρωσης που εγκυμονούν κίνδυνο πνιγμού δεν πρέπει να καθίστανται προσβάσιμα όταν υποβάλλονται στη δύναμη που μπορεί να εφαρμόσει ένα παιδί, ιδίως με δάγκωμα.
      Κίνδυνος ασφυξίας
      Το προϊόν δεν πρέπει να περιλαμβάνει πλαστικές ετικέτες που μπορούν να αποσπαστούν με τη δύναμη που μπορεί να εφαρμόσει ένα παιδί ή άλλο αδιάβροχο επίστρωμα της μπανιέρας που μπορούν να καλύψουν ταυτόχρονα το στόμα και τη μύτη και εγκυμονούν κίνδυνο ασφυξίας. Η συσκευασία στην οποία περιέχονται τα προϊόντα δεν πρέπει να εγκυμονεί κίνδυνο ασφυξίας με την απόφραξη των αεροφόρων οδών της στοματικής και της ρινικής κοιλότητας.
      Κίνδυνος κατάποσης
      Για να μειωθεί ο κίνδυνος κατάποσης, το προϊόν δεν πρέπει να περιλαμβάνει ξεχωριστά ή μικρά εξαρτήματα που μπορούν να αποσπαστούν με τη δύναμη που μπορεί να ασκήσει ένα παιδί και τα οποία μπορούν να περάσουν στον οισοφάγο.
      Επικίνδυνες ακμές
      Οι προσβάσιμες ακμές πρέπει να σχεδιάζονται έτσι ώστε να προλαμβάνονται ρήξεις και τραύματα, ιδίως οι ακμές που βρίσκονται σε άμεση επαφή με το δέρμα του παιδιού.
      Κατασκευαστική αρτιότητα
      Για να προλαμβάνεται η κατάρρευση ή η θραύση εξαρτημάτων που είναι πιθανό να προκαλέσουν σωματικό τραυματισμό, το προϊόν πρέπει να είναι σε θέση να αντέξει τη μηχανική καταπόνηση στην οποία υποβάλλεται κατά τη χρήση. Για να προληφθεί η φθορά των εξαρτημάτων που είναι πιθανό να προκαλέσουν τραυματισμό, το υλικό που χρησιμοποιείται για την κατασκευή μπανιερών και βάσεων για μπανιέρες έχει χαρακτηριστικά που διατηρούν τις επιδόσεις καθ’ όλη τη διάρκεια ζωής του προϊόντος, ιδίως λαμβάνοντας υπόψη τις θερμικές αλλαγές.
      Κίνδυνοι που οφείλονται στο συνδυασμό δύο ξεχωριστών αντικειμένων
      Ο μηχανισμός με τον οποίο στερεώνεται η μπανιέρα στη βάση πρέπει να είναι σε θέση να αντέξει τη μηχανική καταπόνηση στην οποία υποβάλλεται κατά τη χρήση. Για τις βάσεις και τις μπανιέρες που πωλούνται ξεχωριστά, οι προειδοποιήσεις και οι οδηγίες χρήσης προσδιορίζουν τα στοιχεία των προϊόντων που μπορούν να χρησιμοποιηθούν ασφαλώς μαζί.
      Ειδικές προειδοποιήσεις για το προϊόν
      Στις προειδοποιήσεις και στις οδηγίες χρήσης πρέπει να αναφέρεται σαφώς ότι:
      
                  —
               
               
                  ο φροντιστής πρέπει να είναι πάντα σε επαφή με το παιδί,
               
            
                  —
               
               
                  ο πνιγμός μπορεί να συμβεί πολύ γρήγορα και σε πολύ ρηχά νερά (± 2 εκατ.), τα προϊόντα δεν παρέχουν καμία πρόσθετη ασφάλεια σε σχέση με κινδύνους που συνδέονται με νερό και ότι έχει σημειωθεί πνιγμός με μπανιέρες.
               
            Οι προειδοποιήσεις και οι πληροφορίες πρέπει να αναρτώνται σε ευδιάκριτο σημείο στη συσκευασία, στο προϊόν και στο σημείο πώλησης και πρέπει να συμπληρώνονται με εικονογράμματα.
      Το προειδοποιητικό σήμα πρέπει να είναι ανθεκτικό και πρέπει να παραμένει ορατό όταν το παιδί βρίσκεται στη μπανιέρα.
      Στους φροντιστές πρέπει να παρέχονται πληροφορίες για το ηλικιακό φάσμα παιδιών (μικρότερων από 12 μήνες) που απειλούνται ιδιαίτερα.
      Οι μπανιέρες πρέπει να φέρουν προειδοποίηση ώστε να αποτρέπονται οι φροντιστές να τοποθετούν τις μπανιέρες σε ανυψωμένη θέση σε συνδυασμό με προϊόντα, όπως π.χ. τα τραπέζια.
      Υγιεινή
      Τα προϊόντα πρέπει να σχεδιάζονται έτσι ώστε να πλένονται και να στεγνώνονται εύκολα.